runetrust/blame-folketinget-dk huggingface dataset:
Kim Valentin (V), 2023-11-23:
Tak til formanden.
Tak for ordet.
I dag drøfter vi jo et lovforslag, som også viser, hvor godt vi egentlig samarbejder her i Folketinget, for i virkeligheden stammer det her jo helt tilbage fra 2019, så det er noget, man har arvet gennem flere regeringer.
Det synes jeg lige jeg har lyst til at starte med at sige, for det viser, hvor godt vi også kan finde ud af at arbejde sammen.
Det handler jo om turismeerhvervet og vores hoteller, som er en fundamental søjle i vores økonomi, og som jo er en branche, som er i udvikling, og som vi hele tiden skal være opmærksomme på får konkurrencedygtige vilkår.
Derfor er jeg selvfølgelig også glad for, at man går ind og gør det, man gør her.
Det vigtigste er selvfølgelig det, som den foregående ordfører nævnte, nemlig at man går fra 68,8 kr. pr. GJ til 9,3 kr. pr. GJ fra med den 1. januar næste år.
Så er der også alle de andre enkeltheder, som er med i det her forslag, men dem vil jeg ikke gentage her.
Jeg har lagt mærke til, at der har været nogle kritiske røster rundtomkring i pressen, og det er godt, for så bliver vi også holdt oppe på tæerne, og derfor er jeg også glad for, at ministeren allerede nu har besvaret en del af spørgsmålene om, hvorfor det er, som det er.
Jeg er ret sikker på, at vi i den forhandling, vi går i gang med nu, vil kunne flytte noget, der er uhensigtsmæssigt, hvis det er uhensigtsmæssigt, men det synes jeg vi skal se på under forhandlingen.
Rasmus Jarlov (KF), 2023-11-23:
Undskyld, men jeg vil gerne spørge til det her med, at nu kigger vi lige på det i udvalgsbehandlingen og sådan noget.
Hvad er Venstres holdning, hvis lovforslaget er, som det er nu, hvor det medfører næsten lige så meget bureaukrati, som det medfører skattelettelse?
Er det så fornuftigt, eller vil Venstre kræve, at lovforslaget bliver lavet om?
Per Husted (S), 2023-11-23:
Det er normalt på et hotel.
Jeg vil tillade mig at citere noget, som hr. Hans Kristian Skibby sagde i 2016: »Vi synes, det er sund fornuft, at den udgift, du har som hoteldrivende, eksempelvis ved at have rumopvarmning på de værelser, du lejer ud til kunder, at der skal du have et fradrag for dine driftsudgifter til rumopvarmning, lige såvel som landmanden har det på driften på besætninger.
Der skal altså være en sidestilling.«
Det var det, som VLAK-regeringen og Dansk Folkeparti på det tidspunkt lagde op til, og det er jo egentlig det, vi har fulgt.
Så det er egentlig det, der ligger i det her lovforslag.
Men skal der ske nogle ændringer, tager vi det mellem første- og andenbehandlingen.
Så hr. Hans Kristian Skibby har faktisk selv været med til at lave det her i sin tid.
Rasmus Jarlov (KF), 2023-11-23:
Så det vil Venstre ikke.
Venstre er tilfreds med lovforslaget, som det er nu.
Så vil jeg bare spørge om noget.
Som jeg også sagde til Socialdemokraterne før, er det uden at pege fingre ad nogen, for vi har også selv arbejdet med det her tidligere, så vi har lige så meget ansvar for at gå ned ad den sti som alle andre, eller måske mere.
Men er det grundlæggende fornuftigt, at vi har forskellige afgifter for forskellig brug af el til forskellige formål?
Er det fornuftigt miljømæssigt, incitamentmæssigt og med hensyn til bureaukrati?
Kim Valentin (V), 2023-11-23:
I Venstre har vi en konstant dagsorden, som vi altid har oppe på vores gruppemøder, og det er, hvordan vi kan gøre administrative byrder for vores virksomheder mindre.
Derfor tror jeg godt, vi kan finde ud af at samtale om det.
Sigurd Agersnap (SF), 2023-11-23:
Tak for ordet, formand.
Lovforslaget her indeholder jo intet mindre end seks elementer.
Der er en nedsættelse af tærsklen for, hvornår virksomheder skal indberette, at de har modtaget statsstøtte.
Der er en gennemførsel af indberetningspligten for mellemmænd for platformsoperatører.
Det vil give skattemyndighederne en bedre mulighed for at føre kontrol med, at der ikke sker skattesnyd.
Der er muligheden for Sund & Bælt til at opsætte det nødvendige udstyr, så man kan implementere den kilometerbaserede vejafgift for tung vejtransport, og en ophævelse af kravet om 5-årige registreringer for varemodtagere, som har været helt unødvendigt, da man alligevel har administreret det, som om det var tidsubegrænset.
Det er fire forslag, som vi i SF kan støtte, og som jeg ikke vil bruge meget tid på at udbore i talen, og som jo heller ikke har fyldt meget i debatten indtil videre.
Derimod vil jeg knytte et par ord til de sidste to forslag i lovforslaget.
Først er der det med en lempelse af hotellers og lignende virksomheders afgift for rumvarme.
Det har været oppe i debatten, at man foreslår at lempe afgiften for rumvarme, og at man gør det sådan, at man sidestiller hoteller med industrien.
Det er en del af aftalen om en grøn skattereform, og det er en aftale, som SF er med i.
Det er heller ikke en hemmelighed, at det ikke var SF, der bragte afgiftslettelserne til bordet i den brede aftale, vi lavede.
Men som en del af det kompromis, der lå i aftalen om en grøn skattereform, stemmer vi selvfølgelig også for afgiftslettelsen på rumvarme.
Afvejningen i forhandlingerne var, at nogle industrier risikerede at blive ramt hårdt af CO 2 -afgiften, samtidig med at det har været oppe i debatten, at man har forsøgt at sidestille hoteller med industrien.
Det synes vi som sagt er fint.
Jeg vil bare nævne et enkelt argument, der fremgår flere gange i lovforslagets tekst, nemlig at afgiftslettelsen skulle være begrundet med, at det er et international konkurrence-udsat erhverv.
Det er selvfølgelig rigtigt, at de fleste erhverv i Danmark er international konkurrence-udsat.
Jeg tror også, at man må sige, at hotelbranchen er et af de erhverv, der er mindre konkurrenceudsat, fordi placeringen i Danmark selvfølgelig betyder meget.
Derfor er konkurrencen jo ikke kun på pris; den er i høj grad også på resten af det, Danmark kan tilbyde som turistdestination.
Men vi støtter som sagt elementet.
Det andet forslag, jeg vil kommentere, er det med forbrugsregistreringen ved direkte linjer.
Det handler om, at man i forhold til de direkte linjer, der er mellem en elproducent og en elaftager, ikke skal stilles dårligere, end hvis man koblede sig på det nationale elnet.
Det er det også i ccs-anlæg og i forhold til de forhandlinger, der har været om det.
Og i SF er vi enige i, at forslaget vil hjælpe den grønne omstilling på vej, og at det vil give en likviditetsmæssig fordel for de berørte virksomheder, som kan støtte den grønne omstilling.
Jeg skulle også hilse fra hr. Pelle Dragsted fra Enhedslisten og sige, at de ikke kan støtte forslaget.
Kim Valentin (V), 2023-11-23:
Hvis man kigger på det skøn, der var fra 2019, var en stor del af det, der kom ud af det, netop lempelsen af elafgiften på rumvarme, og det er jo allerede kommet tidligere.
Derfor synes jeg sådan set, at det er et spørgsmål om, at ordføreren skulle læse de svar, som er kommet fra ministeren, for det er faktisk sådan, at der allerede er givet en stor del af de lempelser, som ordføreren taler om her.
Kim Edberg Andersen (NB), 2023-11-23:
Tak for det.
Jeg håber da, at ministeren om ikke andet så for sin egen fornøjelses skyld lige undersøger, hvor mange af dem, der blev uddannet til sosu-assistenter i Nordjylland, som rent faktisk gik ud og fik et job som sosu-assistent i Nordjylland.
For ellers skal vi have fat i nyhedsmedierne oppe hos os, så de ikke kommer med falske historier, må man sige.
Men jeg bliver også nødt til at sige, at jeg er ramt af virkeligheden, og når man nævner alt andet end velfærdsuddannelserne, altså uddannelser inden for det offentlige, så er virkeligheden jo også bare, at hvis der er brug for elektrikere, tager virksomhederne elektrikerlærlinge ind.
Men vi tager dem ind, der kommer og banker på om morgenen.
Jeg har i de 10-12 år, jeg har ansat lærlinge, aldrig nogen sinde sagt nej til en, der kom og bankede på om morgenen, men jeg har sagt nej til nogen, som kom efter at have fået det ene tilbud efter det andet med en socialrådgiver i hånden og spurgte, om ikke godt kunne vi kunne ansætte dem med et eller andet tilskud.
Så det er et spørgsmål om, at vi måske tænker ud af de baner og tænker, at i nogle brancher er det bare bedre at give de unge mennesker f.eks. på fgu de midler, der skal til for at have modet til at gå ud og banke på ude ved en håndværksmester – som helt sikkert vil ansætte dem, hvis der er et marked til det.
Er ministeren uenig i, at det her er at styre folk hen, hvor ministeren synes de er vigtigst, og ikke ret meget andet?
Ane Halsboe-Jørgensen (S), 2023-11-23:
Det handler faktisk ikke om, hvad jeg synes er vigtigst.
Det handler om, hvad arbejdsmarkedet efterspørger, og derfor er det heller ikke en ministerbestemt liste.
Det er en arbejdsmarkeds- og partsbestemt liste, i forhold til hvad det er, man skal kunne uddanne sig inden for.
Og nu nævner spørgeren selv elektrikere – altså, jeg kan ikke huske i alle de år, hvor jeg har diskuteret uddannelsespolitik, at diskussionen har handlet om, at vi manglede lærlinge.
Det har altid handlet om, at vi manglede lærepladser.
Derfor mener jeg, at det her er et rigtig godt forslag, og jeg er også glad for, at der lader til at være opbakning til det og i hvert fald en villighed til at drøfte det videre i finanslovsforhandlingerne.
Kim Edberg Andersen (NB), 2023-11-23:
Jeg er faktisk enig med ministeren i, at det ikke er lærepladser, men lærlinge, vi mangler; det er jeg fuldstændig enig i.
Virkeligheden er også bare, at hvis man så giver folk, som er arbejdsløse, 110 pct. for at tage den første skoleperiode, sker der det, når de skal ud til en rigtig arbejdsgiver og de faktisk ikke har lyst til at stå og grave et hul og lægge kloakrør, som er det, jeg er uddannet inden for, at så mister vi dem ret hurtigt efterfølgende, fordi de ikke har lysten.
Og så er vi inde ved essensen: Hvorfor er det, at vi tror, at 10 pct. giver nogen lysten til at blive noget, som samfundet synes er vigtigt, i stedet for at vi sørger for, at voksne gør det, vi beder vores børn om, nemlig at arbejde med noget, man er glad for?
For det er det, der giver værdi her i livet.
Ane Halsboe-Jørgensen (S), 2023-11-23:
Jeg synes, vi skal passe på med, hvordan vi taler om de mennesker, der benytter sig af den her ordning.
Altså, det er jo mennesker, der har mistet et arbejde og dermed også har været vant til at have et.
Derfor tror jeg, at vi måske også bare med respekt skal sige, at det kan ske for alle mennesker, at man mister sit arbejde.
Og jeg mener, at vi som samfund vinder på at skabe nogle rammer, så man hurtigst muligt kan komme videre og også kan skifte spor, hvis det er det, der er behov for.
Hans Kristian Skibby (DD), 2023-11-23:
Tak, fru formand.
Jeg vil gerne fortsætte lidt i samme dur.
For hvis nu man tager Scandic Hvidovre – jeg ved ikke, om man må lave reklame her i Folketinget – så har de 207 værelser.
Nu laver man så en udmøntning af en aftale.
Det er selvfølgelig også fint, at man gerne vil lette byrderne med 50 mio. kr., men man kan så se, at de 45 mio. kr. af dem ligesom ender i vintervejen .
Men anerkender Socialdemokraternes ordfører ikke, at det vil være umuligt at have 207 værelser, uden at der også er noget, der hedder gangarealer og en lobby?
Per Husted (S), 2023-11-23:
Tak for det.
Lovforslaget har til formål at tilpasse en række tekniske regler på energi- og miljøområdet.
Jeg vil ikke kommentere på alle detaljerne i det, men fokusere på et par af dem.
Den første er lempelse af energiafgiften for hotellers rumvarme og omhandler den afgift, som hoteller, campingpladser og lignende virksomheder betaler for rumvarme.
Lempelsen skal fremme turismen i Danmark ved at understøtte udviklingen i den internationale konkurrenceevne.
Som jeg kan læse mig frem til, er det faktisk et gammelt forslag, vi har med at gøre her, og baggrunden for det er, at selve den her nedsættelse af afgiften faktisk blev foreslået af den daværende VKLA-regering og Dansk Folkeparti i forbindelse med aftale om finansloven for 2019, men blev ikke gennemført.
Ud over den her lempelse rummer forslaget også en nedsættelse af tærskler for indberetning af statsstøtte, så tærsklen for, hvornår virksomheder skal indberette modtaget statsstøtte, sænkes fra 500.000 euro til 100.000 euro for støtteordninger i en række energi- og miljøafgiftslove og i investorfradragsloven.
Forslaget er en følge af Kommissionens ændringer af gruppefritagelsesordninger og har til formål at sikre, at EU-retten bliver overholdt.
Jeg vil ikke komme ind på mere af det, men det kan være, vi kan komme ind på det i debatten.
Men fra Socialdemokratiets side støtter vi op om forslaget og ser frem til det videre arbejde med det i udvalget og her i salen.
Så tak for ordet.
Rasmus Jarlov (KF), 2023-11-23:
Det er ikke, fordi jeg vil pege fingre ad nogen, for jeg tror nok, det er os selv, der har indført den her mærkelige særsats for hotellers rumvarme.
Men jeg vil spørge Socialdemokratiet, om ikke de er enige i, at det nok er en lille smule fjollet, at vi har en særlig sats for rumvarme på hoteller.
Hvis man er imod for meget bureaukrati, er det jo noget underligt noget, at de skal sidde og opgøre, hvor mange kvadratmeter de har til det ene, og hvor mange kvadratmeter de har til det andet, og om ellen går til det ene formål, eller om den går til det andet formål.
Det var det ene spørgsmål.
Det andet er: Med den lovændring, der er lagt op til her, siger Dansk Erhverv, at den lempelse, den sænkning af skatten, som vil komme, er på 5 mio. kr., og at den medfører bureaukrati for erhvervslivet for cirka det samme.
Opnår man så overhovedet noget fornuftigt for samfundet, ved at man giver staten 5 mio. kr. mindre i skatteindtægter og at erhvervslivet faktisk ikke får noget ud af det, fordi de får en lempelse, som bliver modsvaret af, at de får mere bureaukrati?
Per Husted (S), 2023-11-23:
Jeg kan godt følge hr. Rasmus Jarlov i hans kommentarer, og jeg har også læst den debat, der har været i nogle fagmedier her i dag.
De der 5 mio. kr. synes jeg ikke jeg helt kan få til at stemme.
Men man må lige se, hvad der passer.
Jeg kan godt se det uhensigtsmæssige.
Jeg sidder selv i et lille underudvalg i Erhvervsudvalget, hvor vi skal kigge på administrativt bøvl, og der fik jeg da også lige nervøse trækninger, da jeg læste det, der har været debatteret i nogle fagmedier i dag.
Så jeg håber egentlig, at vi mellem første og anden behandling kan få en drøftelse af, hvor slemt det her er.
Det er meget svært at bygge noget på noget, som kommer frem i nogle fagmedier, kort tid før vi skal behandle det.
Så jeg håber da på, at vi får mulighed for at drøfte det mellem første og anden behandling.
Som jeg læser det med de 5 mio. kr., var der lagt op til, at det var en besparelse på 50 mio. kr., og som de lægger det ud, er det 5 mio. kr.
Lad os lige se.
Rasmus Jarlov (KF), 2023-11-23:
Det er godt, synes jeg, for det må vi lige dykke lidt ned i.
For der er jo ikke opnået noget, hvis erhvervslivet får en lettelse i afgifter på 5 mio. kr., men de skal ansætte så mange folk til at sidde og føre regnskab med det her, at de faktisk ikke tjener noget på det.
Så de får ikke noget ud af det, og staten får 5 mio. kr. færre ind.
Så er der jo ikke opnået noget som helst ved den her ændring.
Problemet ligger i, at hotellerne skal sidde og opgøre, hvor mange kvadratmeter de har på deres værelser, og hvor mange kvadratmeter de har i deres reception og deres gang, og der er kun fradrag for den el, der bruges på værelserne.
Det er altså et bureaukratisk misfoster, og jeg synes, vi skal kunne gøre det lidt bedre.
Per Husted (S), 2023-11-23:
Det kan jeg godt følge, men hvis man kigger på den historiske grund til, at man tager det her op, er det jo, at branchen skulle ligestilles med nogle produktionserhverv, hvor man har mulighed for at trække afgifter fra i en produktion, f.eks. på et gartneri, som der blev nævnt, hvorimod på kontordelen, administrationsdelen har du ikke samme mulighed.
Så tak for at gøre opmærksom på det.
Theresa Scavenius (UFG), 2023-11-23:
Ja, men det er bare til alles orientering: Når ministeren snakker om omfordeling, betyder det jo besparelse for de nationale medier.
Og det skal man bare være opmærksom på, altså at det er det, der er forholdene.
Kim Edberg Andersen (NB), 2023-11-23:
Hvad angår de store prisstigninger, vil jeg sige, at når man forsøger at sælge det ved at sige, at elpriserne er de laveste i 2 år, vil det jo så sige, at det er 2 år, hvor de måske er faldet en lillebitte smule fra et vanvittig højt niveau.
Men i forhold til det med at forgælde, tror jeg at ministeren skal tage rundt i landet og forklare det for de mennesker, som nu sidder og skal have indefrosset deres ting.
Men det slagsmål må ministeren selv tage.
Det var ham, der fik idéen.
Men virkeligheden i forhold til råderummet er jo en anden.
I går indførte vi en skat på CO 2 -kvoter, der koster erhvervet 13 mia. kr., hvoraf de 2,5 mia. kr. går i kassen.
Så nu er vi næsten i mål, for vi er i hus med 2,5 mia. kr., og hvis ministeren er i tvivl om, om Nye Borgerlige kan finde de sidste penge til at få sat det her ned, så skal ministeren bare kigge over til os, og så finder vi beløbet i løbet af ganske få minutter.
Torsten Schack Pedersen (V), 2023-11-24:
Grunden til, at jeg brugte eksemplet med, at 90 mandater kan beslutte hvad som helst herinde, var, at ordføreren i en tidligere kort bemærkning sagde, at loven skal binde fremtidige regeringer.
Det giver jo ikke nogen mening, for fremtidige regeringer kan ophæve loven, og så er det jo bare symbolik.
Og det synes jeg sådan set at vi skulle lade være med at bruge.
Jeg tror, at hvis man kigger på et svar, der blev afleveret fra finansministeren i Finansudvalget – jeg tror, det var i maj – kan man se, at der i hvert fald bliver gjort op med nogle af de tal, som nogle såkaldte tænketanke har præsenteret, om, at der har været en underfinansiering af udviklingen i det offentlige forbrug.
Karin Liltorp (M), 2023-11-24:
Nu tror jeg desværre ikke, at jeg er i stand til at love noget fast på regeringens vegne.
Jeg vil ikke sige, at jeg ikke personligt har et ansvar, men hvor vi skal finde de her penge, er jeg jo ikke nødvendigvis bevidst om.
Jeg er ikke i en lønklasse, hvor det er mig, der tager den slags beslutninger.
Men jeg synes selvfølgelig, at det er relevant at hjælpe kommunerne med at finde ud af, hvordan de skal få det til at hænge sammen, hvis der bliver en kæmpe udgift.
Kim Edberg Andersen (NB), 2023-11-24:
Jeg er jo fuldt ud tilhænger af, at man ikke skal stå og love 50 mio. kr. fra talerstolen, hvis ikke man ved, om det er 50 mio. kr. Så jeg vil egentlig bare gerne have håndslag på noget andet.
Regeringen lover hermed at kompensere kommunerne for de udgifter, de får ved det her lovforslag.
Er det sådan, jeg hører Moderaterne?
Karin Liltorp (M), 2023-11-24:
Tak for spørgsmålet.
Nu håber jeg, at spørgeren også ved, at det er et estimat af omkostningerne.
Man må jo se på de konkrete udfordringer, der kommer, når det nu engang bliver implementeret.
Det er svært at stå her og love, at man får de her 50 mio. kr., når man ikke aner, hvor omkostningerne kommer til at ligge henne, altså hvor det specifikt er, at det kommer til at koste noget.
Lars Boje Mathiesen (UFG), 2023-11-24:
Det er jo ikke noget, jeg finder på.
Det er regeringen selv, der skriver i deres lovforslag, at 5 pct. af de offentligt ansatte skal til at omstille sig nu, og at det vil koste mellem 50 og 100 mio. kr.
Det er jo ikke noget, jeg finder på, altså at der er nogle, der skal omstilles, og at det koster.
Det er regeringen selv, der skriver det, og Moderaterne sidder i regeringen, så jeg går ud fra, at man står inde for det lovforslag, som regeringen fremlægger.
Der står der, at der er øgede administrationsomkostninger til kommunerne for 50-100 mio. kr.
Så er mit konkrete spørgsmål: Bliver kommunerne direkte kompenseret for de penge, som man ofte gør, når man herindefra pålægger dem en ekstra udgift, og det gør man jo i det her tilfælde med 50 mio. kr.?
Og hvad er svaret fra ordføreren så?
Bliver de dut-kompenseret, eller bliver de ikke dut-kompenseret?
Karin Liltorp (M), 2023-11-24:
Jeg er ikke bekendt med, hvordan det er økonomisk, altså om der er nogen planer om kompensation.
Men spørgeren tager også udgangspunkt i, at det for alles vedkommende bliver rigtig dyrt, og der vil jeg minde om, at vi stadig væk allerede har tidsregistrering på 80 pct. af arbejdspladserne, og i lovforslaget bliver der lagt op til, at man selv kan finde en løsning.
Hensigten er faktisk, at man skal gøre det så nemt og smidigt som overhovedet muligt og bestemt ikke overimplementere.
Og når der så er lagt nogle administrationsomkostninger ind, kan man jo se det som – og nu må jeg ikke sige worst case – det værste scenarie, at det bliver så dyrt; man kunne også forestille sig, at de fleste har fantasi til at gøre det på en måde, så det ikke bliver så dyrt.
Lars Boje Mathiesen (UFG), 2023-11-24:
Jeg kan jo forstå, at regeringen ikke har tænkt sig at kompensere erhvervslivet for de her øgede administrationsomkostninger, som nu bliver lagt på det.
Har staten tænkt sig at kompensere kommunerne?
For i kommuneaftalen, som der foreligger, skal der jo være en administrationsbesparelse i kommunerne.
Nu bliver de så pålagt lovgivning herinde fra Folketinget af, som øger administrationsomkostningerne for mellem 50 og 100 mio. kr. årligt.
Får kommunerne en direkte kompensation via dut-systemet for det her?
Sofie Lippert (SF), 2023-11-24:
Tak for ordet.
Karsten Hønge er desværre forhindret i at være til stede i salen i dag, og derfor har jeg fået æren af at læse talen højt på vegne af ham.
Lovforslaget omhandler for det første indførelsen af en undtagelsesbestemmelse i arbejdstidsdirektivet, hvorefter det er muligt for en lønmodtager og en arbejdsgiver at indgå aftale om, at der kan arbejdes ud over 48 timer i gennemsnit om ugen – den såkaldte opt-out.
Da optoutmuligheden alene omhandler lønmodtagere med overenskomstbestemmelse om rådighedsvagter, som varetager samfundskritiske funktioner, f.eks. læger, brandmænd og ambulanceførere, kan SF godt se fornuften i muligheden.
SF er trygge ved, at arbejdsmarkedets parter skal aftale muligheden for arbejdstid ud over 48 timer i overenskomstforhandlinger, og er positive over for forslaget.
For det andet omhandler lovforslaget indførelsen af et krav om registrering af lønmodtagernes daglige arbejdstid.
Der indføres et krav om, at arbejdsgivere skal implementere et arbejdstidsregistreringssystem i tråd med EU-Domstolens dom i sag C-55/18.
SF hilser det velkommen, at der rettes op på den manglende implementering af EU-Domstolens afgørelse, og understreger, at det til hver en tid er enhver ansvarlig arbejdsgivers pligt at sikre, at arbejdstiden ikke løber løbsk.
Christoffer Aagaard Melson (V), 2023-11-24:
Altså, det er vurderet til at koste de 500 mio. kr. at få indkøbt de her systemer plus de løbende omkostninger.
Men det er jo sådan, at på langt de fleste danske arbejdspladser har man en eller anden form for tidsregistrering i dag.
Og det, der er lagt op til i lovforslaget, er, at der er meget stor individuel frihed, i forhold til hvordan man gør det ude på den enkelte arbejdsplads.
Man finder ud af det på op imod 80 pct., mener jeg det er, af de danske arbejdspladser i dag, og så finder man nok også ud af det fremadrettet.
Og det her bliver ikke noget, hvor man kommer og banker folk oven i hovedet, i forhold til om det bliver gjort på den ene eller den anden måde.
Vi kæmper for, at det her bliver så ubureaukratisk og smidigt som muligt, og det er jo det, vi også skal have stillet spørgsmål om i udvalgsbehandlingen.
Så jeg tror ikke, der er nogen, der skal være bange for, at man bliver slået i hovedet, hvis det er 5 minutter den ene vej eller den anden vej, man ikke i fremtiden får registreret.